કૃષ્ણ નારાયણનો અવતાર છે એ વાત સભામાં પરશુરામ જેવાએ કહી છે. કૃષ્ણ દ્રૌપદીને કહી ચૂક્યા છે કે ‘આજે તું રડે છે એમજ એક વાર કૌરવોની પત્નીઓ રણક્ષેત્રમાં પોતાના વૈધવ્યને રડતી હશે.’ આમ એ બધું જ જાણે છે, છતાં એ દુર્યોધનને સમજાવવાનો પ્રયત્ન કરે છે. ધર્મ માતે મથવું એમાં જ મહત્તા છે. સફળ થવું કે નિષ્ફળ થવું એ બીજી વાત છે. એટલે જ મહાભારતના યુદ્ધ વખતે કૃષ્ણ ધર્મસ્થાપના માટે કે શાંતિ માટે મથ્યા ન હતા એવું કોઇ પણ કહી શકે એવું રહેતું નથી.